Ministru kabineta rīkojuma projekta

“**Grozījumi Ministru kabineta 2018.gada 6.februāra rīkojumā Nr.39 „Par zemes vienību piederību vai piekritību valstij un to nostiprināšanu zemesgrāmatā uz valsts vārda Finanšu ministrijas personā””** sākotnējās ietekmes novērtējuma ziņojums (anotācija)

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Tiek izdarīti grozījumi Ministru kabineta 2018.gada 6.februāra rīkojumā Nr.39 „Par zemes vienību piederību vai piekritību valstij un to nostiprināšanu zemesgrāmatā uz valsts vārda Finanšu ministrijas personā” (turpmāk – Rīkojums Nr.39) paredzot:- trīs rezerves zemes fondā ieskaitītās zemes vienības (Valmieras pilsētā, Strenču novadā un Saldus novadā) saglabāt valsts īpašumā un reģistrēt zemesgrāmatā uz valsts vārda Finanšu ministrijas personā;- svītrot no rīkojuma 1.5. apakšpunktu - zemes vienību - Medus ielā 8, Jelgavā.Rīkojuma projekts stāsies spēkā tā parakstīšanas brīdī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Zemes pārvaldības likuma 17. panta piektā daļa.Ministru kabineta 2016.gada 29.marta noteikumu Nr.190 “Kārtība, kādā pieņem lēmumu par rezerves zemes fondā ieskaitīto zemes gabalu un īpašuma tiesību atjaunošanai neizmantoto zemes gabalu piederību vai piekritību” 8.punkts.Likuma „Par valsts un pašvaldību zemes īpašuma tiesībām un to nostiprināšanu zemesgrāmatās" 2.pants, 4.1pants, 8.panta sestā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Izstrādātais Ministru kabineta rīkojuma projekts “Grozījumi Ministru kabineta 2018.gada 6.februāra rīkojumā Nr.39 „Par zemes vienību piederību vai piekritību valstij un to nostiprināšanu zemesgrāmatā uz valsts vārda Finanšu ministrijas personā”, paredz:1. **Svītrot no Rīkojuma Nr.39 1.5. apakšpunktu**.

Zemes vienība Medus ielā 8, Jelgavā (zemes vienības kadastra apzīmējums 0900 018 0121) ½ domājamās daļas apmērā ar platību 0,0618 ha, atbilstoši Rīkojuma Nr.39 1.5.apakšpunktam ir saglabāta valsts īpašumā un atrodas Finanšu ministrijas valdījumā.Finanšu ministrija ir konstatējusi, ka īpašuma tiesības uz nekustamo īpašumu Medus ielā 8, Jelgavā, Jelgavas pilsētas zemesgrāmatas nodalījumā Nr.1000 0019 3111 ir nostiprinātas fiziskām personām: uz I.S vārda ½ domājamās daļas apmērā un uz A.S. vārda ¼ domājamās daļas apmērā. Saskaņā ar Jelgavas pilsētas domes mutiski sniegto informāciju, A.S. palielinājis savu daļu īpašumā par ¼ domājamo daļu privatizācijas rezultātā no Jelgavas pilētas pašvaldības (03.10.2007. Pirkuma līgums). Uz doto brīdi A.S. nav iesniedzis zemesgrāmatā nostiprinājuma lūgumu par īpašuma tiesību palielināšanu par ¼ domājamo daļu, bet no ierakstiem zemesgrāmatas nodalījuma II.daļas 1.iedaļas 3.1.punkta ir redzams, ka sākotnēji uz Jelgavas pilsētas pašvaldības vārda bija nostiprinātas īpašuma tiesības uz ½ domājamo daļu no visa nekustamā īpašuma, kas secīgi tālāk tika privatizētas fiziskām personām un attiecīgi pēc privatizācijas dzēstas Jelgavas pilsētas pašvaldības īpašuma tiesības. Ievērojot iepriekš minēto, zemes vienība pieder divām fiziskām personām, katram ½ domājamās daļas apmērā. **2. Papildināt Rīkojuma Nr.39 1.punktu ar 1.10., 1.11. un 1.12. apakšpunktu:** 2.1. Rīkojuma Nr.39 1.punkts tiek papildināts ar 1.10. apakšpunktu – 3**0352/62204 domājamām daļām no zemes vienības** (zemes vienības kadastra apzīmējums 9413 001 0206) 0,2200 ha platībā – **Skolas laukumā 1, Sedā, Strenču novadā**, kas nepieciešama Publiskas personas mantas atsavināšanas likumā minēto funkciju īstenošanai.Zemes vienībai Nekustamā īpašuma valsts kadastra informācijas sistēmā noteikts statuss – „*pašvaldībai piekritīgā zeme”.*Zemes vienības ½ domājamās daļas tiesiskais valdītājs ir Strenču novada pašvaldība.Uz zemes vienības atrodas būve (būves kadastra apzīmējums 9413 001 0206 001) – rūpnīcas pārvaldes ēka, kas ierakstīta Sedas pilsētas zemesgrāmatas nodalījumā 10000473312 SIA “Ziemeļgaujas Plosti” 30352/62204 domājamo daļu apjomā un Strenču novada pašvaldībai 31852/62204 domājamo daļu apmērā.Valsts akciju sabiedrībā „Valsts nekustamie īpašumi” 11.06.2018. ar Nr.s/7662 ir reģistrēts SIA “Ziemeļgaujas Plosti” atsavināšanas ierosinājums.Minētā zemes vienība piekrīt valstij saskaņā ar likuma „Par valsts un pašvaldību zemes īpašuma tiesībām un to nostiprināšanu zemesgrāmatās” 2.panta pirmo daļu vai 2.panta otrās daļas 2.punktu, vai 41. panta pirmās daļas 4.punktu. Valsts akciju sabiedrība “Valsts nekustamie īpašumi” ir saņēmusi Strenču novada domes 24.07.2019. vēstuli Nr. ADM/3-13/19/725, kurā dome apliecina, ka 30352/62204 domājamās daļas no zemes vienības (zemes vienības kadastra apzīmējums 9413 001 0206) 0,2200 ha platībā – Skolas laukumā 1, Sedā, Strenču novadā, piekrīt valstij Finanšu ministrijas personā.2.2. Rīkojuma Nr.39 1.punkts tiek papildināts ar 1.11. apakšpunktu – **zemes vienību** (zemes vienības kadastra apzīmējums 9601 006 0519) 0,1200 ha platībā – **Senču ielā 17F, Valmierā,** kas nepieciešama Publiskas personas mantas atsavināšanas likumā minēto funkciju īstenošanai. Zemes vienībai Nekustamā īpašuma valsts kadastra informācijas sistēmā noteikts statuss – „*rezerves zemes fonds”.*Uz zemes vienības atrodas būve (būves kadastra apzīmējums 9601 006 0519 001) – *individuālās garāžas*, kas reģistrēta Nekustamā īpašuma valsts kadastra informācijas sistēmā nekustamā īpašuma (nekustamā īpašuma kadastra Nr.9601 506 0004) Matīšu ielā 3, Valmierā, sastāvā. Saskaņā ar ierakstiem Nekustamā īpašuma valsts kadastra informācijas sistēmā būve (būves kadastra apzīmējums 9601 006 0519 001) daļēji sadalīta dzīvokļu īpašumos. Garāža (telpu grupas kadastra apzīmējums 9601 006 0519 001 007) – Senču ielā 17F-6, Valmierā, un 221/1955 domājamās daļas no būves (būves kadastra apzīmējums 9601 006 0519 001) atrodas fiziskas personas tiesiskajā valdījumā un ietilps nekustamā īpašuma (nekustamā īpašuma kadastra Nr.9601 900 2152) Valmierā, sastāvā.Saskaņā ar Latvijas Nacionālā arhīva 20.10.2014. arhīva izziņā Nr. 5-JP-4579 “Par nekustamā īpašuma piederību” sniegto informāciju, zeme uz 1940.gada 21.jūliju ir piederējusi fiziskai personai Pēterim Hermanim Ķercim (1938.gada 20.jūlija ieraksts).Valmieras pilsētas pašvaldība 18.06.2014. vēstulē Nr. 2.-2.1.7/14/1119 informē, ka zemes vienība Senču ielā 17F, Valmierā, atrodas uz bijušā zemes īpašuma 6F (kādreizējā adrese Senču iela 17; iespējamais bijušais īpašnieks Pēteris Ķercis), uz kuru pieprasījums zemes īpašuma tiesību atjaunošanai nav iesniegts. Valmieras pilsētas pašvaldības dome 31.07.2014. pieņēmusi lēmumu Nr.226) (protokols Nr.11, 9.§) (grozījumi: 28.03.2019. lēmums Nr.81 (protokols Nr.4, 6.§) par zemes vienības Senču ielā 17F, Valmierā, piekritību valstij.Ievērojot iepriekš minēt, zemes vienība piekrīt valstij saskaņā ar likuma „Par valsts un pašvaldību zemes īpašuma tiesībām un to nostiprināšanu zemesgrāmatās” 2. panta otrās daļas 2. punktu.Valsts akciju sabiedrība „Valsts nekustamie īpašumi” attiecībā uz apbūvētajām zemes vienībām pilda Publiskas personas mantas atsavināšanas likumā tai deleģēto uzdevumu – organizē valsts mantas atsavināšanas procesu un atsavina apbūvēto valsts zemi personām, kurām saskaņā ar Publiskas personas mantas atsavināšanas likuma 4.panta ceturto daļu ir tiesības ierosināt to atsavināšanu. Ievērojot to, ka uz rīkojuma projekta 1.10. un 1.11. apakšpunktā minētajām valstij piekritīgajām zemes vienībām Valmierā un Strenču novadā, atrodas privātpersonām piederošas un tiesiskajā valdījumā esošas ēkas, pastāv dalītā īpašuma tiesiskās attiecības starp zemes un būves īpašnieku. Pēc rīkojuma projekta pieņemšanas un zemes vienību ierakstīšanas zemesgrāmatā uz valsts vārda Finanšu ministrijas personā, valsts akciju sabiedrība „Valsts nekustamie īpašumi” uzsāks minēto zemes vienību atsavināšanas procesu būvju īpašniekiem Publiskas personas mantas atsavināšanas likuma noteiktajā kārtībā, pieņemot lēmumu par attiecīgās zemes vienības pārdošanu, tādējādi izbeidzot dalītā īpašuma tiesiskās attiecības un piespiedu nomas attiecības. 2.3. Rīkojuma Nr.39 1.punkts tiek papildināts ar 1.12. apakšpunktu - **zemes vienību** (zemes vienības kadastra apzīmējums 8472 004 0277) 0,1000 ha platībā – **“Galdniecība”, Novadnieku pagastā, Saldus novadā,** kas nepieciešama vienota nekustamā īpašuma izveidošanai.Zemes vienībai Nekustamā īpašuma valsts kadastra informācijas sistēmā noteikts statuss – „rezerves zemes fonds”.Uz zemes vienības atrodas būve – *galdnieku darbnīca ar šķūni* (būves kadastra apzīmējums 8472 004 0277 001), kas ietilpst nekustamā īpašuma (nekustamā īpašuma kadastra Nr.84725040028) – “Galdniecība”, Draudzība, Novadnieku pagastā, Saldus novadā, sastāvā. Īpašuma tiesības uz minēto būvi nostiprinātas Novadnieku pagasta zemesgrāmatas nodalījumā Nr.100000586548 uz valsts vārda Finanšu ministrijas personā.Ņemot vērā, ka uz zemes vienības atrodas valstij piederoša būve, zemes vienības Saldus novadā, piederību uz 1940.gada 21.jūliju nav nepieciešams konstatēt. Zemes vienība Saldus novadā piekrīt valstij saskaņā ar likuma „Par valsts un pašvaldību zemes īpašuma tiesībām un to nostiprināšanu zemesgrāmatās” 2.panta pirmo daļu vai 2.panta otrās daļas 1.punktu vai 2.panta trešās daļas 1.punktu vai 41. panta pirmās daļas 1. punktu. Zemes vienība atzīstama par valstij piekrītošu un nododama Finanšu ministrijas valdījumā, lai izveidotu vienotu nekustamo īpašumu.Saldus novada dome ar 2019.gada 15.februāra lēmumu Nr.2, 50.§ ir atbalstījusi rezerves zemes fondā ieskaitītās zemes vienības ar kadastra apzīmējumu 8472 004 0277 piekritību valstij Finanšu ministrijas personā. Saskaņā ar Zemes pārvaldības likuma 17.panta piekto daļu, valstij un vietējām pašvaldībām pēc zemes reformas pabeigšanas piederošo un piekrītošo zemi izvērtē Ministru kabineta noteiktajā kārtībā divu gadu laikā pēc tam, kad Ministru kabinets izdevis rīkojumu par zemes reformas pabeigšanu attiecīgās vietējās pašvaldības administratīvajā teritorijā vai visās novada teritoriālā iedalījuma vienībās.Atbilstoši Ministru kabineta 2016.gada 29.marta noteikumu Nr.190 “Kārtība, kādā pieņem lēmumu par rezerves zemes fondā ieskaitīto zemes gabalu un īpašuma tiesību atjaunošanai neizmantoto zemes gabalu piederību vai piekritību” (turpmāk – Noteikumi Nr.190) 3.punktā noteiktajam Valsts zemes dienests sagatavo un publisko savā tīmekļvietnē sarakstu par rezerves zemes fondā ieskaitītajām zemes vienībām un zemes vienībām, kuras nav izmantotas īpašuma tiesību atjaunošanai, tai skaitā par kopīpašumā esošajām domājamām daļām, kurām nav noteikta piederība vai piekritība, katrā administratīvajā teritorijā piecu darbdienu laikā pēc:‑ Noteikumu Nr.190 spēkā stāšanās par visu to vietējo pašvaldību administratīvajām teritorijām vai novada pašvaldības teritoriālajām vienībām, par kurām Ministru kabineta rīkojums par zemes reformas pabeigšanu izdots līdz šo noteikumu spēkā stāšanās dienai;‑ Ministru kabineta rīkojuma izdošanas (pēc noteikumu Nr.190 spēkā stāšanās) par zemes reformas pabeigšanu attiecīgās vietējās pašvaldības administratīvajā teritorijā vai visās novada teritoriālā iedalījuma vienībās.Ministru kabinets ir pieņēmis:1. Ministru kabineta 2015. gada 9. septembra rīkojumu Nr. 524 “*Par zemes reformas pabeigšanu Strenču novada Sedas pilsētā*” <https://likumi.lv/doc.php?id=276418>;
2. Ministru kabineta 2016. gada 28. janvāra rīkojumu Nr. 95 ”*Par zemes reformas pabeigšanu Saldus novada lauku apvidū*” <https://likumi.lv/doc.php?id=279926>;
3. Ministru kabineta 2015. gada 9. septembra rīkojumu Nr. 550

*“Par zemes reformas pabeigšanu Valmieras pilsētā”* [*https://likumi.lv/doc.php?id=276451*](https://likumi.lv/doc.php?id=276451)*.*Ministru kabinetam, pieņemot rīkojumus par zemes reformas pabeigšanu attiecīgajā administratīvajā teritorijā, tiek apliecināts, ka visi procesi attiecībā uz privātpersonu tiesībām iegūt zemi zemes reformas ietvaros ir pabeigti. Ir sācies jauns posms - zemes piekritības vai piederības valstij vai pašvaldībai izvērtēšana, izslēdzot iespēju, ka kādas privātpersonas tiesības uz zemi šajā posmā varētu tikt aizskartas. Ja zemes reformas ietvaros zeme nebija piešķirta privātpersonām pastāvīgā lietošanā vai arī būves īpašniekam nebija tiesības iegūt zemi īpašuma saskaņā ar zemes reformas likumiem, tad šāda zeme ir ieskaitīta rezerves zemes fondā un piekrīt valstij.Finanšu ministrija Noteikumu Nr.190 noteiktajā kārtībā ir izvērtējusi, kuras sarakstā norādītās zemes vienības piekrīt vai pieder valstij un ir ierakstāmas zemesgrāmatā uz valsts vārda Finanšu ministrijas personā saskaņā ar likumu “Par valsts un pašvaldību zemes īpašuma tiesībām un to nostiprināšanu zemesgrāmatās” un izdarījusi sarakstā atzīmi par Valmieras pilsētā, Strenču novadā un Saldus novadā norādītajām zemes vienībām. Par sarakstā norādītajām valstij piekritīgajām zemes vienībām Valmieras pilsētā, Strenču novadā un Saldus novadā nepastāv strīds ar citām ministrijām un attiecīgajām pašvaldībām.Atbilstoši Noteikumu Nr.190 8.punktā noteiktajam Valsts zemes dienests ir saņēmis šo noteikumu 7.1.3. apakšpunktā minēto sarakstu ar ministriju un pašvaldību izdarītajām atzīmēm no pašvaldībām, un savā tīmekļvietnē ir publiskojis izvērtētos gala sarakstus par Valmieras pilsētu, Strenču novadu un Saldus novadu <https://www.vzd.gov.lv/lv/par-mums/darbibas-jomas/zemes-reforma/izvertesana/saraksti/>.Rīkojuma projektā iekļautās zemes vienības normatīvajos aktos noteiktā kārtībā tiks ierakstītas zemesgrāmatā uz valsts vārda Finanšu ministrijas personā. Zemes vienību platības norādītas atbilstoši Nekustamā īpašuma valsts kadastra informācijas sistēmā norādītajai informācijai. Veicot zemes vienību kadastrālo uzmērīšanu, zemes vienību platības var tikt precizētas.Personas dati apstrādāti, lai izpildītu uz Finanšu ministriju un valsts akciju sabiedrību “Valsts nekustamie īpašumi” attiecināmu juridisku pienākumu – Rīkojuma projekta izstrādes un saskaņošanas procesā apliecinātu, ka Rīkojuma projektā iekļautās zemes vienības saskaņā ar likuma „Par valsts un pašvaldību zemes īpašuma tiesībām un to nostiprināšanu zemesgrāmatās” normām ir piederošas vai piekrītošas valstij Finanšu ministrijas personā, pēc Rīkojuma projekta atbalstīšanas Ministru kabinetā pieprasītu apbūvētas zemes nomas maksu no apbūves īpašniekiem un tiesiskajiem valdītājiem un izpildītu Publiskas personas mantas atsavināšanas likumā tai deleģēto uzdevumu – organizēt valsts mantas atsavināšanas procesu un atsavināt apbūvēto valsts zemi personām, kurām saskaņā ar Publiskas personas mantas atsavināšanas likuma 4.panta ceturto daļu ir tiesības ierosināt to atsavināšanu. Būvju īpašumu vēsturisko īpašnieku personas dati apstrādāti, tos iegūstot no zemesgrāmatas nodalījuma, kura noraksts nepieciešams Rīkojuma projekta izstrādei un virzībai. Zemesgrāmatu likuma 1.pants noteic, ka zemesgrāmatas ir visiem pieejamas un to ierakstiem ir publiska ticamība.Rīkojuma projekts attiecas uz publiskās pārvaldes politikas jomu. |
| 3. | Projekta izstrādē iesaistītās institūcijas un publiskas personas kapitālsabiedrības | Projekta izstrādē ir iesaistīta Finanšu ministrija un valsts akciju sabiedrība „Valsts nekustamie īpašumi”. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Sabiedrības mērķgrupas, kuras tiesiskais regulējums ietekmē vai varētu ietekmēt | Projektā risinātie jautājumi skar tiesību subjektus – fiziskas un juridiskas personas, kuru īpašumā vai tiesiskajā valdījumā esošās ēkas atrodas uz rīkojumā projektā apakšpunktā minētajām zemes vienībām, un ar kurām slēdzami zemes nomas līgumi, un kas var izmantot savas normatīvos aktos noteiktās tiesības un realizēt pirmpirkuma tiesības uz valsts zemes vienībām |
| Tiesiskā regulējuma ietekme uz tautsaimniecību un administratīvo slogu | Projekta tiesiskais regulējums tautsaimniecību, kā valsts saimniecības nozari, neietekmē un administratīvo slogu nemaina. |
| Administratīvo izmaksu monetārs novērtējums | Projekta tiesiskais regulējums administratīvo slogu neietekmē. |
| Atbilstības izmaksu monetārs novērtējums | Projekta tiesiskais regulējums atbilstības izmaksas nerada. |
| Cita informācija | Projekta īstenošanai nav nepieciešami papildus līdzekļi no valsts vai pašvaldību budžeta.  |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 5.punktam sabiedrības līdzdalības kārtība ir piemērojama tiesību aktu projektu izstrādē, kas būtiski maina esošo regulējumu vai paredz ieviest jaunas politiskās iniciatīvas.Ņemot vērā, ka rīkojuma projekts neatbilst minētajiem kritērijiem, sabiedrības līdzdalības kārtība rīkojuma projekta izstrādē netiek piemērota. Rīkojuma projekts un tā anotācija pēc tā izsludināšanas Valsts sekretāru sanāksmē būs publiski pieejami Ministru kabineta mājas lapā - sadaļā *Tiesību aktu projekti.* |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Saskaņā ar Oficiālo publikāciju un tiesiskās informācijas likuma 2. panta pirmo daļu un 3. panta pirmo daļu tiesību aktus publicē oficiālajā izdevumā „Latvijas Vēstnesis”, tos publicējot elektroniski tīmekļa vietnē www.vestnesis.lv. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Finanšu ministrija (valsts akciju sabiedrība “Valsts nekustamie īpašumi”). |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Rīkojuma projekta īstenošanai nav nepieciešami papildus līdzekļi no valsts vai pašvaldību budžeta.Saskaņā ar valsts akciju sabiedrības „Valsts nekustamie īpašumi” un Finanšu ministrijas 2013.gada 18.septembrī noslēgto Vienošanās par valsts nekustamo īpašumu pārvaldīšanu un savstarpējo sadarbību valsts nekustamo īpašumu pārvaldīšanas politikas izstrādē un īstenošanā Nr. 12-22/136 valsts akciju sabiedrība „Valsts nekustamie īpašumi” apņēmusies nodrošināt nepieciešamo darbību veikšanu, tajā skaitā segt izdevumus, lai nodrošinātu valstij piekrītošo nekustamo īpašumu īpašumtiesību nostiprināšanu zemesgrāmatā uz valsts vārda Finanšu ministrijas personā. |

Finanšu ministrs J. Reirs

Bružas 67024927

vita.bruzas@vni.lv